เชื่อส่งออกไทยปี 2565 เติบโตได้ถึงร้อยละ 10 ดันจีดีพีของประเทศให้ขยายตัวได้ตามเป้า
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า ในปี 2564 การส่งออกของไทยสามารถทำได้ดีตามเป้าหมาย โดยหลายฝ่ายคาดกาณ์ว่าปี 2565 จะขยายตัวได้ที่ร้อยละ 5 ของอัตราการการเติบโตทั้งหมด ทั้งนี้ในช่วง 2 เดือนที่ผ่านมา (ม.ค.-ก.พ.65) การส่งออกขยายตัวถึงร้อยละ 12 แสดงถึงแนวโน้มการฟื้นตัวของเศรษฐกิจโลกที่มีแรงส่งที่ดี หากภาครัฐมีการสนับสนุนอำนวยความสะดวกในการส่งออก ให้ภาคเอกชนอย่างต่อเนื่อง จะช่วยทำให้การส่งออกขยายตัวได้เพิ่มขึ้นถึงร้อยละ 10 ในปีนี้ และจะส่งผลให้จีดีพีในภาพรวมของประเทศ ขยายตัวอยู่ในกรอบที่ตั้งไว้ที่ร้อยละ 3-4 เช่นกันกระทรวงการคลัง พร้อมให้การสนับสนุนภาคเอกชน ในการอำนวยความสะดวก รวมถึงลดขั้นตอนด้านโลจิสติกส์ต่างๆ ให้มีความคล่องตัวมากยิ่งขึ้น ตลอดจนช่วยเพิ่มสภาพคล่องด้านเงินทุนให้กับผู้ประกอบการ มั่นใจว่าความร่วมมือระหว่างภาครัฐและเอกชน จะสามารถทำให้การส่งออกเติบโตได้อย่างมีประสิทธิภาพ ด้านนายชัยชาญ เจริญสุข ประธานสภาผู้ส่งสินค้าทางเรือแห่งประเทศไทย หรือ สรท. กล่าวว่า เป้าหมายการส่งออกที่ร้อยละ 10 ในปีนี้ มีโอกาสเป็นไปได้ แต่ยอมรับว่าเป็นตัวเลขที่สูง ซึ่งต้องใช้ความพยายามอย่างมากและต้องได้รับความร่วมมือสนับสนุนจากภาครัฐ ทั้งกระทรวงการคลัง กระทรวงพาณิชย์ และกระทรวงคมนาคม ในการอำนวยความสะดวกให้กับผู้ส่งออกอย่างเต็มที่ ประกอบกับช่วงเวลานี้ยังต้องเผชิญกับสถานการณ์การค้าโลกที่ได้รับผลกระทบจากสถานการณ์ระหว่างรัสเซียและยูเครน รวมทั้งราคาพลังงาน ซึ่งมีผลโดยตรงกับค่าระวางเรือในการส่งออกสินค้า อย่างไรก็ตาม ภาคเอกชนมีการปรับตัวเพื่อทำให้การส่งออกของประเทศยังคงขยายตัวได้ เช่น การปรับเปลี่ยนตลาดการส่งออกไปยังภูมิภาคตะวันออกกลางมากขึ้น อาทิ ซาอุดีอาระเบีย ที่เป็นตลาดที่น่าสนใจและมีแนวโน้มที่จะขยายตัวได้ดี